b'\n_START_ARTICLE_\nThe Voice (emisiune)\n_START_SECTION_\nIstoric\n_START_PARAGRAPH_\nJohn de Mol, creatorul formatului Big Brother, a creat conceptul The Voice \xc3\xaempreun\xc4\x83 cu c\xc3\xa2nt\xc4\x83re\xc8\x9bul olandez Roel van Velzen. Emisiunea se distinge de formate precum The X Factor \xc8\x99i Idols, concentr\xc3\xa2ndu-se \xc3\xaen special pe interpretarea vocal\xc4\x83 \xc8\x99i abilit\xc4\x83\xc8\x9bile artistice ale concuren\xc8\x9bilor._NEWLINE_The Voice of Holland a avut premiera pe 17 septembrie 2010 la RTL 4, cu Angela Groothuizen, Roel van Velzen, Nick & Simon \xc8\x99i Jeroen van der Boom ca mentori/jura\xc8\x9bi (numi\xc8\x9bi \xe2\x80\x9eantrenori\xe2\x80\x9d de c\xc4\x83tre emisiune). Talent show-ul s-a dovedit a fi un succes instant pe pia\xc8\x9ba din \xc8\x9a\xc4\x83rile de Jos._NEWLINE_Formatul a fost v\xc3\xa2ndut, mai t\xc3\xa2rziu, \xc8\x99i altor \xc8\x9b\xc4\x83ri \xc8\x99i adaptat \xc8\x99i \xc3\xaen variante pentru copii (The Voice Kids).\n_START_SECTION_\nFormat\n_START_PARAGRAPH_\nConcuren\xc8\x9bii sunt oameni simpli aspiran\xc8\x9bi la o carier\xc4\x83 muzical\xc4\x83, selecta\xc8\x9bi pe baza unor audi\xc8\x9bii publice. Formatul competi\xc8\x9biei cuprinde 3 sau 4 etape.\n_START_SECTION_\n\xe2\x80\x9eAudi\xc8\x9bii pe nev\xc4\x83zute\xe2\x80\x9d (\xe2\x80\x9eBlind auditions\xe2\x80\x9d)\n_START_PARAGRAPH_\nPrima etap\xc4\x83 este audi\xc8\x9bia pe nev\xc4\x83zute, \xc3\xaen care cei trei sau patru antrenori (muzicieni celebri \xc3\xaen \xc8\x9bara respectiv\xc4\x83) \xc3\xaei ascult\xc4\x83 pe concuren\xc8\x9bi f\xc4\x83r\xc4\x83 s\xc4\x83-i vad\xc4\x83, \xc3\xaentorc\xc3\xa2ndu-\xc8\x99i scaunele cu fa\xc8\x9ba la ei numai dac\xc4\x83 \xc3\xaei doresc \xc3\xaen echipa lor. Dac\xc4\x83 mai mul\xc8\x9bi antrenori \xc3\xae\xc8\x99i \xc3\xaentorc scaunul, artistul \xc3\xael alege pe cel cu care vrea s\xc4\x83 lucreze. Audi\xc8\x9biile pe nev\xc4\x83zute iau sf\xc3\xa2r\xc8\x99it atunci c\xc3\xa2nd fiecare antrenor are un num\xc4\x83r fix de arti\xc8\x99ti, stabilit la \xc3\xaenceputul sezonului. Spre exemplu, \xc3\xaen Rom\xc3\xa2nia, antrenorii formeaz\xc4\x83 echipe de c\xc3\xa2te 14 concuren\xc8\x9bi (12 \xc3\xaen sezonul 1). Antrenorii se vor dedica \xc3\xaendrum\xc4\x83rii c\xc3\xa2nt\xc4\x83re\xc8\x9bilor lor, d\xc3\xa2ndu-le sfaturi \xc8\x99i dezv\xc4\x83luindu-le secretele succesului lor.\n_START_SECTION_\n\xe2\x80\x9eConfrunt\xc4\x83ri\xe2\x80\x9d (\xe2\x80\x9eBattles\xe2\x80\x9d)\n_START_PARAGRAPH_\nCompeti\xc8\x9bia intr\xc4\x83 apoi \xc3\xaen etapa confrunt\xc4\x83rilor, \xc3\xaen care antrenorii \xc3\xae\xc8\x99i asociaz\xc4\x83 concuren\xc8\x9bii \xc3\xaen perechi care vor c\xc3\xa2nta \xc3\xaen duet, \xc3\xaen fa\xc8\x9ba unui studio cu public. La finalul fiec\xc4\x83rei interpret\xc4\x83ri, antrenorul trebuie s\xc4\x83 aleag\xc4\x83 din perechea respectiv\xc4\x83 concurentul care r\xc4\x83m\xc3\xa2ne \xc3\xaen competi\xc8\x9bie. \xc3\x8en unele \xc8\x9b\xc4\x83ri, \xc3\xaen lipsa unei decizii ferme, s-a apelat \xc8\x99i la aruncarea unei monezi.\n_START_SECTION_\n\xe2\x80\x9eKnockouturi\xe2\x80\x9d (\xe2\x80\x9eKnockouts\xe2\x80\x9d)\n_START_PARAGRAPH_\nUrm\xc4\x83toarea etap\xc4\x83, knockouturile, este prezent\xc4\x83 numai \xc3\xaen unele versiuni ale show-ului. Antrenorii \xc3\xae\xc8\x99i \xc3\xaempart concuren\xc8\x9bii \xc3\xaen grupe de c\xc3\xa2te 2 sau 3 concuren\xc8\x9bi, \xc3\xaen func\xc8\x9bie de versiune. Fiecare concurent interpreteaz\xc4\x83, singur, c\xc3\xa2te o pies\xc4\x83, iar antrenorul alege numai unul singur care s\xc4\x83 mearg\xc4\x83 mai departe.\n_START_SECTION_\n\xe2\x80\x9eSpectacole live\xe2\x80\x9d (\xe2\x80\x9eLive shows\xe2\x80\x9d)\n_START_PARAGRAPH_\nCei mai puternici concuren\xc8\x9bi, ajung, astfel, \xc3\xaen ultima etap\xc4\x83 \xe2\x80\x94 cea a spectacolelor live \xe2\x80\x94 \xc3\xaen care concuren\xc8\x9bii interpreteaz\xc4\x83, \xc3\xaen direct, c\xc3\xa2ntece \xc3\xaen fa\xc8\x9ba publicului din studio \xc8\x99i a telespectatorilor. Telespectatorii \xc3\xae\xc8\x99i pot vota favori\xc8\x9bii prin SMS, apeluri telefonice, aplica\xc8\x9bia oficial\xc4\x83 sau desc\xc4\x83rc\xc4\x83ri pe iTunes. Modalit\xc4\x83\xc8\x9bile de votare pot varia de la \xc8\x9bar\xc4\x83 la \xc8\x9bar\xc4\x83._NEWLINE_Elimin\xc4\x83rile se pot face \xc3\xaen moduri diferite, \xc3\xaen func\xc8\x9bie de versiune. De regul\xc4\x83, un concurent e salvat de public, iar cel\xc4\x83lalt de antrenor.\n_START_SECTION_\nFinala\n_START_PARAGRAPH_\n\xc3\x8en ultimul spectacol live, finala, publicul are \xc3\xaentotdeauna putere exclusiv\xc4\x83 de decizie, adic\xc4\x83 favoritul publicului c\xc3\xa2\xc8\x99tig\xc4\x83 competi\xc8\x9bia \xc8\x99i marele premiu \xe2\x80\x94 o sum\xc4\x83 de bani \xc8\x99i un contract cu o cas\xc4\x83 de discuri. \xc3\x8en majoritatea \xc8\x9b\xc4\x83rilor, casa de discuri asociat\xc4\x83 concursului este Universal Music Group.\n_START_SECTION_\nParticiparea publicului\n_START_PARAGRAPH_\nUna dintre caracteristicile importante ale emisiunii este fenomenul second screen, realizat prin participarea publicului pe re\xc8\x9belele sociale, unde pot l\xc4\x83sa comentarii ce ar putea fi afi\xc8\x99ate la TV, \xc8\x99i/sau pe aplica\xc8\x9bia oficial\xc4\x83, unde pot vota, participa la jocuri live \xc8\x99i primi informa\xc8\x9bii suplimentare despre concurs. \xc3\x8en Statele Unite, publicul poate vota \xc8\x99i prin cump\xc4\x83rarea de versiuni de studio ale interpret\xc4\x83rilor concuren\xc8\x9bilor pe iTunes.'